รู้จัก ประธาน ก.ล.ต. สหรัฐฯ ที่เตือนว่า ตลาดคริปโท ต้องถูกกำกับดูแล
เรื่องราวของ คุณแกรี เกนสเลอร์ ชายผู้ดำรงตำแหน่งประธาน ก.ล.ต. สหรัฐฯ คนที่ 33 เป็นอย่างไร ?
22 มิ.ย. 2565

รู้จัก ประธาน ก.ล.ต. สหรัฐฯ ที่เตือนว่า ตลาดคริปโท ต้องถูกกำกับดูแล /โดย ลงทุนแมน
“ผมเตือนพวกคุณแล้ว”
“ผลตอบแทนพวกนี้ มันดูดีเกินจริง”
เป็นคำเตือนจากคุณแกรี เกนสเลอร์ ประธาน ก.ล.ต. สหรัฐฯ ที่มักจะคอยออกมาเบรกผู้ลงทุนในตลาดคริปโทเคอร์เรนซีมาโดยตลอด
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ในช่วงที่ผ่านมา เราคงได้เห็นแพลตฟอร์มคริปโทเคอร์เรนซีใหญ่ ๆ แตกกันไปหลายตัว 
ซึ่งส่วนหนึ่ง ก็มาจากการกู้เงินซ้ำซ้อน หรือที่เรียกว่า “Rehypothecation”
โดยการที่ผู้ใช้งานของแพลตฟอร์ม นำสินทรัพย์ดิจิทัลของตัวเองมาค้ำประกันเพื่อขอกู้เงิน 
แล้วทางแพลตฟอร์มก็นำหลักทรัพย์ค้ำประกันนั้นของลูกค้า ไปขอกู้เงินจากแหล่งอื่นอีกที
ส่วนหนึ่งก็เพื่อนำมาแจกผลตอบแทนแรง ๆ ให้กับฝั่งผู้ที่มาฝากสินทรัพย์ดิจิทัลกับตน
ซึ่งก็คงต้องบอกว่าถ้าทุกอย่างดำเนินไปอย่างปกติ ก็คงจะไม่มีปัญหาอะไรเกิดขึ้น 
แต่หากห่วงโซ่เส้นนี้มีปัญหาที่จุดใดจุดหนึ่งขึ้นมา มันก็จะลามต่อกันไปเรื่อย ๆ
และในภาวะที่ตลาดร่วงแรงแบบนี้ คงไม่แปลกเท่าไร ที่ห่วงโซ่บางตัวจะเริ่มมีปัญหา และส่งผลกระทบกับผู้เกี่ยวข้องทั้งหมด
ซึ่งนี่ก็ทำให้คุณแกรี เกนสเลอร์ ประธาน ก.ล.ต. สหรัฐฯ คนปัจจุบัน ได้ออกมาเตือนนักลงทุนอีกรอบ แม้จะไม่ได้ระบุโดยตรงถึงแพลตฟอร์มไหน แต่ก็ย้ำถึงความจำเป็นที่จะต้องควบคุม และกำกับดูแลอุตสาหกรรมสินทรัพย์ดิจิทัลและคริปโทเคอร์เรนซี
เพราะหากเกิดวิกฤติ หรือเรื่องราวไม่ชอบมาพากลขึ้นมา นักลงทุนอาจจะสูญเสียทุกสิ่ง เนื่องจากว่าไม่มีทั้งการควบคุมและกฎหมายช่วยคุ้มครอง
แล้วเรื่องราวของ คุณแกรี เกนสเลอร์ ชายผู้ดำรงตำแหน่งประธาน ก.ล.ต. สหรัฐฯ คนที่ 33 เป็นอย่างไร ?
คุณเกนสเลอร์เกิดในครอบครัวชาวยิวจากรัฐแมริแลนด์ โดยครอบครัวของคุณเกนสเลอร์นั้นทำธุรกิจติดตั้งตู้จำหน่ายบุหรี่ และตู้เกมพินบอลให้กับร้านอาหารและบาร์ในท้องถิ่น
ซึ่งคุณเกนสเลอร์ในวัยเด็กก็มักจะไปช่วยคุณพ่อนับเหรียญที่ได้มาจากตู้เหล่านี้อยู่เป็นประจำ
เมื่อเติบโตขึ้น คุณเกนสเลอร์ก็ได้เข้าศึกษาต่อในระดับปริญญาตรีทางด้านเศรษฐศาสตร์ที่วอร์ตันสคูล มหาวิทยาลัยเพนซิลเวเนีย
โดยในระหว่างที่ศึกษาอยู่ คุณเกนสเลอร์ก็ได้เข้าร่วมกิจกรรมมากมาย ไม่ว่าจะการเป็นนักกีฬาพายเรือประจำมหาวิทยาลัย หรือการเป็นกรรมการด้านงบประมาณให้กับมหาวิทยาลัย
เมื่อจบปริญญาตรี คุณเกนสเลอร์ก็ตัดสินใจที่จะศึกษาต่อในระดับปริญญาโททางด้านบริหารธุรกิจที่วอร์ตันสคูลที่เดิมต่อทันที
ก่อนที่จะมาเริ่มงานวาณิชธนกิจกับ Goldman Sachs ในส่วนของการควบรวมกิจการ
ซึ่งคุณเกนสเลอร์ก็ได้สร้างผลงานที่โดดเด่น จนได้เลื่อนขึ้นเป็นพาร์ตเนอร์ให้กับบริษัท ด้วยวัยเพียงแค่ 30 ปีเท่านั้น ซึ่งก็ถือว่าเป็นอายุที่น้อยที่สุดเท่าที่เคยมีมาในตอนนั้น
แต่ทำได้อยู่สักพักหนึ่ง พอเริ่มอิ่มตัว คุณเกนสเลอร์จึงได้เปลี่ยนสายงาน ย้ายไปทำงานเทรดดิงที่ห้องค้าตราสารหนี้และสกุลเงิน ของ Goldman Sachs ที่กรุงโตเกียว ก่อนที่ในที่สุด เขาก็ได้เลื่อนขึ้นมาเป็นผู้อำนวยการด้านการเงินให้กับ Goldman Sachs
ถึงตอนนี้ เส้นทางการเป็นนายธนาคารของคุณเกนสเลอร์กำลังไปได้สวย และเป็นที่น่าอิจฉาของใครหลายต่อหลายคน
จนกระทั่งคุณบิล คลินตัน ประธานาธิบดีสหรัฐอเมริกาในตอนนั้น ได้เสนอชื่อและแต่งตั้งให้คุณเกนสเลอร์มาเป็นผู้ช่วยรัฐมนตรีกระทรวงการคลังสหรัฐอเมริกาในสมัยของตนเอง
คุณเกนสเลอร์จึงได้ตัดสินใจ จบเส้นทางนายธนาคารของตนเอง ที่เริ่มต้นขึ้นเมื่อ 18 ปีก่อนกับที่แรกและที่เดียวอย่าง Goldman Sachs เพื่อมาทำงานด้านสาธารณะและการเมืองอย่างจริงจัง ซึ่งในขณะนั้นคุณเกนสเลอร์อายุได้ 40 ปี
แต่เมื่อวาระของคุณคลินตันหมดลง คุณเกนสเลอร์จึงได้ออกจากกระทรวงการคลัง มาเป็นที่ปรึกษาให้กับสมาชิกวุฒิสภา คุณพอล ซาร์เบนส์ ซึ่งเป็นประธานคณะกรรมการการเงินและการธนาคารให้กับวุฒิสภาในตอนนั้น
ซึ่งผลงานเด่น ๆ ของคุณเกนสเลอร์ในตอนนั้น ก็คือการช่วยร่างมาตรฐานบัญชีใหม่ 
หลังจากที่เกิดคดีฉ้อฉลทางบัญชีดัง ๆ อย่างกรณีของ Enron ที่อื้อฉาวไปทั่วโลก
พอถึงยุคของคุณบารัก โอบามา ที่มาจากพรรคเดโมแครต 
คุณเกนสเลอร์ก็ได้ถูกเสนอชื่อ และแต่งตั้งให้ดำรงตำแหน่งประธานคณะกรรมาธิการ Commodity Futures Trading Commission (CFTC) หรือหน่วยงานกำกับดูแลการซื้อขายตราสารอนุพันธ์ของประเทศสหรัฐอเมริกา
ซึ่งก็ตรงกับช่วงหลังเกิดวิกฤติสินเชื่อซับไพรม์ หรือ Hamburger Crisis พอดี
ถึงตรงนี้หลาย ๆ คนคงเดาได้แล้วว่า นี่คืองานช้าง
เพราะตราสารอนุพันธ์คือหนึ่งในตัวการสำคัญของวิกฤติในครั้งนี้
การเข้ามาสะสางความยุ่งเหยิงที่ตลาดตราสารอนุพันธ์ได้สร้างไว้ 
โดยเฉพาะตลาด Over-The-Counter หรือ OTC อธิบายง่าย ๆ ก็คือเป็น​​การซื้อขายหลักทรัพย์นอกตลาดหลักทรัพย์
โดยคุณเกนสเลอร์ ต้องเผชิญหน้ากับสถาบันการเงิน และบริษัทเอกชนยักษ์ใหญ่ที่รวมกลุ่มกันต่อต้านการเข้ามากำกับดูแลของหน่วยงานกลาง โดยอ้างเหตุผลเรื่องต้นทุนที่เพิ่มขึ้น และความยากลำบากในการทำงาน
แต่สุดท้ายสภาคองเกรสก็ได้โหวต ผ่านมาตรการกำกับดูแลทางการเงินใหม่นี้ ขึ้นมาภายใน 2 ปีหลังจากเกิดวิกฤติสินเชื่อซับไพรม์
เมื่อวาระของคุณโอบามาหมดลง และคุณดอนัลด์ ทรัมป์ ได้ขึ้นมาเป็นประธานาธิบดีคนใหม่ของสหรัฐอเมริกา คุณเกนสเลอร์ก็ได้ย้ายกลับไปเป็นนักการเมืองท้องถิ่นให้กับรัฐบ้านเกิดที่แมริแลนด์
จนเมื่อคุณโจ ไบเดน จากพรรคเดโมแครต ได้รับเลือกให้เป็นประธานาธิบดีในสมัยปัจจุบัน คุณเกนสเลอร์จึงได้ถูกเสนอชื่อและแต่งตั้งให้เป็นประธาน ก.ล.ต. สหรัฐฯ คนที่ 33 ในช่วงเดือนเมษายน ปีที่ผ่านมา
ซึ่งนโยบายหลัก ๆ ของคุณเกนสเลอร์ ในฐานะ ประธาน ก.ล.ต. สหรัฐฯ คนปัจจุบัน ก็คือการแก้ปัญหา Insider Trading และการสนับสนุนธรรมาภิบาลของบริษัท
แต่ที่เป็นที่พูดถึงกันมากก็คือ การสนับสนุนให้เกิดการกำกับดูแลสินทรัพย์ดิจิทัลทุกรูปแบบ
ซึ่งจากเหตุการณ์ที่เกิดขึ้นในโลกคริปโทเคอร์เรนซีช่วงที่ผ่านมา 
ก็คงสะท้อนภาพบางอย่างให้เราได้เห็นว่า ถ้าขาดการกำกับดูแล
สุดท้ายแล้วผู้ประกอบการที่ผิดพลาด หรือฉ้อฉลอาจจะแค่เสียชื่อเสียง หรือลอยนวล 
แต่นักลงทุนที่ตกเป็นเหยื่อของความผิดพลาดเหล่านี้ อาจไม่ได้อะไรกลับคืนมาเลย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-